In nomine Domini Dei aeterni et Saluatoris nostri Iesu Christi. Hugo humilis comes et marchio omnibus notum fieri uolumus sanctae Dei ecclesiae fidelibus praesentibus atque futuris, praecipue autem his ante quorum praesentiam huius nostrae largitionis uenire contigerit cartam, quoniam, cum pro qualibet necessitatis causa partes Augustudunensium aggressi fuissemus et, aulam sancti Symphoriani egregii martyris causa orationis ingredientes, paulisper ibidem aduentum fidelium nostrorum praestolantes demoraremur, adierunt praesentiam nostri conspectus Gilbertus comes, Albericus comes et filius eius Leotaldus et Adso noster fidelis, intimantes sublimitati nostrae qualiter ipsius loci abbas et praepositus Theudo et omne uulgus canonicorum sub eo degentium aliquod in futurum nostrae commemorationis donum suppliciter peterent et quod locus ille pro penuria, egestate et inopia clericorum ibi famulantium quasi iam adnullari uideretur. Nos autem, eorum consultui parere uolentes, pro amore Dei et sancti Symphoriani et eleemosina genitoris nostri Richardi et Adheleidis, necnon pro remedio animae nostrae, reddimus et tradimus quosdam terrae mansos ad stipendia fratrum ecclesiae sancti Symphoriani seruientium, scilicet in comitatu Belnensi duodecim terrae mansos uini feraces in uilla quae dicitur Nolliacus et in eodem pago in alio loco in uilla Crisentiaco, pertinenti ad uillam Penseidum quam Drosia quaedam matrona olim dedit sancto Symphoriano, octo mansos et dimidium. Precabantur etenim iam dicti fideles nostri ut ex hoc nostrae largitionis dono cartam in posterum eis habendam concederemus. Iussimus itaque huius nostri assensus fieri testamentum, cuius decretum decernimus et decernendo allegamus ut praenotati terrae mansi cum omnibus ad se pertinentibus, quaesitis et inquirendis, usibus fratrum et canonicorum sancti Symphoriani perpetualiter addicti et aeternaliter deputati permaneant et pro uita nostra et incolumitate atque prosperitate Dominum sanctumque Symphorianum incessabiliter exorent et, cum tempus finisque uitae nostrae aduenerit, misericordia moti et pietate ducti, anniuersarium diem depositionis nostrae, ex praedictis rebus sustentati, commemorare non neglegant. Conseruatoribus huius nostri decreti pax et benedictio, longiturna uita et gaudium, honor, laus et gloria absque ullo termino proueniat, destructoribus autem sit anathema maranatha pars eorum, cum Iuda traditore Domini adscribatur et cum Dathan et Abyron quos uiuos terra absorbuit reputentur, maledictioni perpetuae subiacentes. Et ut huius nostrae largitionis carta pleniorem in Dei nomine capiat firmitatem, tangendo firmauimus et fidelibus nostris infrascriptis firmare rogauimus. Acta Augustoduno feliciter in Domino, amen. Signum Hugonis comitis. Signum Gisleberti comitis. Signum Alberici comitis. Signum Adsoni. Signum Hunfridi. Signum Roberti uicecomitis. Signum Humberti. Signum Wilentii. Signum Manfridi. Signum Hugonis. Signum Leotaldi. Data 